b'\n_START_ARTICLE_\nZaras\xc5\xb3 \xc4\x84\xc5\xbeuolo gimnazija\n_START_SECTION_\nIstorija\n_START_PARAGRAPH_\n1928 m. spalio 15 d. i\xc5\xa1renkamas 12 asmen\xc5\xb3 vykdomasis komitetas mokyklos r\xc5\xabmams statyti. 1929 m. sausio 1 d. mokykla pavadinama Zaras\xc5\xb3 vald\xc5\xbeios auk\xc5\xa1tesni\xc4\x85ja komercijos mokykla. J\xc4\x85 leista vystyti iki a\xc5\xa1tuoni\xc5\xb3 klasi\xc5\xb3. \xc4\xae kertin\xc4\xaf b\xc5\xabsimojo pastato akmen\xc4\xaf \xc4\xafm\xc5\xabrytas ant pergamento i\xc5\xa1spausdintas ra\xc5\xa1tas, datuotas 1930, Vytauto Did\xc5\xbeiojo, met\xc5\xb3 gegu\xc5\xbe\xc4\x97s m\xc4\x97n. 11 d. Mokykla baigta statyti 1931 m. rugs\xc4\x97jo 6 d. Nauji gra\xc5\xbe\xc5\xabs dviej\xc5\xb3 auk\xc5\xa1t\xc5\xb3 r\xc5\xabmai vyriausybei kainavo 400 000 Lt._NEWLINE_1935 m. vasario 20  d. mokykla pavadinama Kazimiero B\xc5\xabgos auk\xc5\xa1tesni\xc4\x85ja komercine mokykla. 1937 m. ji jau vadinama Zaras\xc5\xb3 prof. K. B\xc5\xabgos valstybine gimnazija. 1963 m. vasario 16 d. mokyklai suteiktas Maryt\xc4\x97s Melnikait\xc4\x97s vardas. 1967 m. gegu\xc5\xbe\xc4\x97s 20 d. padedamas kertinis akmuo naujiems mokyklos r\xc5\xabmams. 1989 m. spalio 20 d. mokyklai sugr\xc4\x85\xc5\xbeinamas 1-osios vidurin\xc4\x97s mokyklos vardas._NEWLINE_Nuo 1989 m. mokyklos vadovai ir mokytojai pradeda ruo\xc5\xa1tis gimnazijos statuso suteikimui. Buvo ruo\xc5\xa1iamos dalyk\xc5\xb3 mokomosios programos, gimnazijos nuostatai. B\xc5\xabsimoji gimnazija i\xc5\xa1sirinko \xe2\x80\x9e\xc4\x84\xc5\xbeuolo\xe2\x80\x9c vard\xc4\x85. 1993 m. gegu\xc5\xbe\xc4\x97s 25 d. Lietuvos Respublikos kult\xc5\xabros ir \xc5\xa1vietimo ministerijos kolegijos nutarimu Nr. 24 nuo 1993 m. rugs\xc4\x97jo 1 d. suteikiamas pirmosios gimnazijos klas\xc4\x97s statusas 9-tai klasei. Zaras\xc5\xb3 rajono valdyba 1993 m. rugpj\xc5\xab\xc4\x8dio 13 d. Nr. 265V potvarkiu leid\xc5\xbeia atidaryti I-\xc4\x85j\xc4\x85 gimnazijos klas\xc4\x99, o mokykl\xc4\x85 vadinti \xe2\x80\x9e\xc4\x84\xc5\xbeuolo\xe2\x80\x9c vardu. 1996 m. gegu\xc5\xbe\xc4\x97s 30 d. Lietuvos Respublikos \xc5\xa0vietimo ir mokslo ministerijos kolegijos nutarimu nuo 1996 m. rugs\xc4\x97jo 1 d. mokyklai suteikiamas gimnazijos statusas.'